Alueiden komitean lausunto aiheesta "Alueellisten ja vähemmistökielten edistäminen ja suojeleminen"

(2001/C 357/09)

ALUEIDEN KOMITEA, joka

ottaa huomioon työvaliokuntansa 13. kesäkuuta 2000 Euroopan yhteisön perustamissopimuksen 265 artiklan viidennen kohdan nojalla tekemän päätöksen antaa lausunto aiheesta "Alueellisten ja vähemmistökielten edistäminen ja suojeleminen" sekä antaa lausunnon valmistelu valiokunta 7:n "koulutus, ammattikoulutus, kulttuuri, nuoriso, urheilu, kansalaisten oikeudet" tehtäväksi,

ottaa huomioon Euroopan parlamentin kielellisiä ja kulttuurisia vähemmistöjä koskevat päätöslauselmat (Arfe - 1991 ja 1993, Kuijpers - 1987, Reding - 1990, Kililea -1994),

ottaa huomioon neuvoston päätöslauselman, annettu 20 päivänä tammikuuta 1997, kulttuuriin liittyvien näkökohtien sisällyttämisestä yhteisön toimintaan (97/C 36/04)(1) sekä alueiden komitean 16. tammikuuta 1997 antaman lausunnon aiheesta "Komission tiedonanto: kulttuurinäkökohtien ottaminen huomioon Euroopan yhteisön toiminnassa",

ottaa huomioon 17. helmikuuta 2000 antamansa lausunnon ehdotuksesta Euroopan parlamentin ja neuvoston päätökseksi Euroopan kielten teemavuodesta 2001, CdR 465/1999 fin(2),

ottaa huomioon 14. joulukuuta 2000 antamansa lausunnon ehdotuksesta neuvoston päätökseksi yhteisön monivuotisen ohjelman hyväksymisestä maailmanlaajuisten verkkojen eurooppalaisen digitaalisen sisällön kehittämisen ja käytön sekä tietoyhteiskunnan kielellisen monimuotoisuuden edistämiseksi, CdR 316/2000 fin(3),

ottaa huomioon Euroopan neuvoston alueellisia kieliä tai vähemmistökieliä koskevan peruskirjan,

ottaa huomioon Euroopan unionin perusoikeuskirjan 22 artiklan,

ottaa huomioon valiokunta 7:n huhtikuun 23. päivänä 2001 hyväksymän lausuntoluonnoksen CdR 86/2001 rev., jonka esittelijät olivat Tony McKenna (IRL, EA) ja José María Muñoa Ganuza (E, EA),

ottaa huomioon perustamissopimuksen johdanto-osasta ilmenevän pyrkimyksen kansojen välisen solidaarisuuden kasvattamiseksi niiden historiaa, kulttuuria ja perinteitä kunnioittaen sekä niiden sosiaalisen ja taloudellisen kehityksen samanaikaiseksi edistämiseksi sisämarkkinoiden puitteissa,

ottaa huomioon Euroopan yhteisön perustamissopimuksen 151 artiklan 4 kohdan, jossa määrätään, että "yhteisö ottaa kulttuuriin liittyvät näkökohdat huomioon muiden tämän sopimuksen määräysten mukaisessa toiminnassaan, erityisesti kulttuuriensa monimuotoisuuden vaalimiseksi ja edistämiseksi",

ottaa huomioon Kööpenhaminassa 21. ja 22. kesäkuuta 1993 kokoontuneen Eurooppa-neuvoston puheenjohtajan päätelmät, joissa vähemmistöjen kunnioittaminen ja suojelu mainitaan Euroopan unionin jäsenyyden ehtona,

ottaa huomioon neuvoston 12. kesäkuuta 1995 kielellisestä monimuotoisuudesta Euroopan unionissa antamat päätelmät, joissa se tähdensi, että kielellinen monimuotoisuus unionissa on säilytettävä ja sen monikielisyyttä tasapuolisesti edistettävä kaikkia unionin kieliä kunnioittaen ja toissijaisuusperiaate huomioon ottaen,

ottaa huomioon Eurooppa-neuvoston Lissabonissa 23. ja 24. maaliskuuta 2000 pitämän kokouksen, jossa se nimenomaisesti totesi Euroopan kulttuurisen monimuotoisuuden myönteisen vaikutuksen eurooppalaisen sisältöteollisuuden kilpailukykyyn,

hyväksyi 13. ja 14. kesäkuuta 2001 pitämässään 39. täysistunnossa (13. päivän kokouksessa) seuraavan lausunnon.

Alueiden komitea

1. Alueiden komitean kanta alueellisten ja vähemmistökielten edistämiseen ja suojelemiseen

1.1. määrittelee "alueelliset ja vähemmistökielet" kieliksi, (i) joita yksittäisen jäsenvaltion tai Euroopan unionin jollain alueella puhuu perinteisesti kyseisen jäsenvaltion kansalaisten ryhmä, joka on lukumääräisesti vähäisempi kuin kyseisen jäsenvaltion muu väestö, (ii) joihin ei lasketa murteita ja (iii) joihin ei myöskään lasketa maahanmuuttajien kieliä.

1.2. pitää alueellisia ja vähemmistökieliä (harvinaisia kieliä) merkittävänä osana Euroopan unionin kielellistä ja kulttuurista monimuotoisuutta ja yhteistä eurooppalaista kulttuuriperintöä. Näiden kielten arvon tunnustaminen edistää kansojen välistä ymmärrystä ja Euroopan yhdentymistä.

1.3. on vakuuttunut siitä, että alueellisten ja vähemmistökielten (harvinaisten kielten) vaaliminen ja edistäminen vahvistaa alueellista identiteettiä.

1.4. pitää toimintaa kulttuurisen ja kielellisen monimuotoisuuden alalla hyödyllisenä Euroopan alueelliselle yhteenkuuluvuudelle, koska se tuottaa kerrannaisvaikutuksia ja tuo lisäarvoa alue- ja paikallistason kehityshankkeisiin.

1.5. on sitä mieltä, että kaikissa Euroopan unionin kielipoliittisissa toimissa tavoitteena tulisi olla alueellisten ja vähemmistökielten käyttö, säilyttäminen, laadullinen parantaminen sekä siirtäminen seuraavalle sukupolvelle.

1.6. pitää alueellisten ja vähemmistökielten (harvinaisten kielten) käytön edistämisen kannalta oleellisena, että tavaroita ja palveluita on saatavina kyseisillä kielillä ja että voidaan hyödyntää uusia tieto- ja viestintätekniikoita.

1.7. on sitä mieltä, että kieli koskettaa elämän kaikkia osa-alueita. Kieliasiat ovat luonteeltaan kattavia ja laaja-alaisia, ja siksi ne tulisi ottaa huomioon kaikkien toimintalinjojen laadinnassa ja toimeenpanossa.

1.8. katsoo, että alueellisia kieliä tai vähemmistökieliä koskeva eurooppalainen peruskirja edistää Euroopan kulttuurisen perinnön ja rikkauden vaalimista ja kehitystä Euroopan neuvoston puitteissa tehdyn, ihmisoikeuksien ja perusvapauksien suojaamista koskevan eurooppalaisen yleissopimuksen mukaisesti, sillä viimeksi mainitussa korostetaan kulttuurien välisten yhteyksien ja monikielisyyden arvoa.

1.9. yhtyy peruskirjan määritelmään keskeisistä toiminta-alueista, joita ovat koulutus, oikeusjärjestelmä, julkiset palvelut, tiedotusvälineet, kulttuuripalvelut, talous- ja yhteiskuntaelämä sekä rajanylittävä kokemusten vaihto. Komitea pitää tervetulleena

- allekirjoittaneiden valtioiden sitoumusta pyrkimykseen tarjota kaikilla tasoilla koulutusta alueellisilla ja vähemmistökielillä

- aikomusta edistää asteittain alueellisten ja vähemmistökielten osaamista ja käyttöä julkisissa palveluissa

- rajanylittävien yhteyksien helpottamista kulttuurin, tiedonvälityksen sekä yleissivistävän, ammatillisen ja täydentävän koulutuksen alalla.

1.10. ehdottaa Eurooppa-neuvostolle, että se harkitsee määräenemmistöpäätöksen käytön ulottamista Euroopan yhteisön perustamissopimuksen 151 artiklaan (kulttuuri), joka ei kuitenkaan merkitse jäsenvaltioiden ja alueiden oikeudellisten ja hallinnollisten sääntöjen yhdenmukaistamista. Jäsenvaltioiden ja alueiden sisäistä toimivaltajakoa on kunnioitettava, ja yhteisön toimissa on noudatettava subsidiariteettiperiaatetta.

1.11. kehottaa Euroopan komissiota käyttämään peruskirjan periaatteita ja tavoitteita vertailukohtina, kun arvioidaan, miten hyvin ehdokasvaltiot ovat täyttäneet Kööpenhaminassa 1993 kokoontuneen Eurooppa-neuvoston määrittelemät vähemmistöjen suojelua koskevat velvoitteet.

2. Alueiden komitean suositukset

2.1. uskoo, että Euroopan unionilla on ainutlaatuinen tilaisuus vaikuttaa - omalla vastuualallaan ja läheisyysperiaatetta kunnioittaen - yli neljänkymmenen perinteikkään kielen ja siten Euroopan kulttuuriperinnön merkittävän osan säilymiseen ja kehitykseen

- kasvattamalla kansalaisten tietoisuutta heidän kulttuuriperinnöstään

- innovatiivisiä lähestymistapoja kehittämällä erityistietämyksen ja -osaamisen vaihdolla

- alan toimijoiden välisiä verkkoja luomalla sekä hyviä käytänteitä hyödyntämällä.

2.2. kehottaa valtioita - lukuun ottamatta Irlantia ja Luxemburgia, joissa iirin ja letzëburgin kielet ovat valtion virallisena kielenä - allekirjoittamaan ja ratifioimaan varauksetta Euroopan neuvoston alueellisia kieliä tai vähemmistökieliä koskevan peruskirjan osoitukseksi siitä, että ne kannattavat peruskirjassa ilmaistuja periaatteita ja siinä asetettuja tavoitteita sekä ulottavat annettavan tuen koskemaan vähemmistö- ja alueellisia kieliä, etenkin niiden käyttöä julkispalveluissa. Peruskirjan allekirjoittaneita valtioita kehotetaan hyväksymään tarjotuista vaihtoehdoista sellaiset vähemmistön suojelutasoa koskevat määräykset, jotka takaavat korkean suojelutason ja sisältävät konkreettisia velvoitteita. Niiden on syytä välttää murentamasta peruskirjassa tavoiteltua kieli- ja vähemmistösuojaa tyytymällä vain vähän velvoittaviin määräyksiin ja alentamalla allekirjoittamisen pelkäksi suhdetoiminnaksi.

2.3. kehottaa Euroopan komissiota noudattamaan perusoikeuskirjan 22 artiklaa ja ottamaan kielellisen monimuotoisuuden huomioon kaikissa yhteisön politiikoissa ja ohjelmissa erityisesti alueellisten ja vähemmistökielten (harvinaisten kielten) käyttöä painottaen. Tämä koskee etenkin seuraavia aloja: tietotekniikka, audiovisuaalipolitiikka, koulutus, kulttuuri, kieltenopiskelu, rajanylittävä yhteistyö, kulttuurimatkailu, kieliteknologia, aluekehitys ja aluesuunnittelu.

2.4. suosittelee komissiolle sellaisen monivuotisen ohjelman laatimista, jonka tarkoituksena on Euroopan unionin alueellisten ja vähemmistökielten (harvinaisten kielten) edistäminen ja vaaliminen.

2.5. kehottaa komissiota välittömiin toimiin sen varmistamiseksi, että EU:n jokaisen nykyisen ohjelman toteutuksessa alueelliset ja vähemmistökielet (harvinaiset kielet) otetaan huomioon. Tämä koskee erityisesti tutkimuksen ja teknologisen kehittämisen viidettä puiteohjelmaa, Kulttuuri 2000 -puiteohjelmaa, Media Plus -ohjelmaa, nykyisiin Sokrates-, Leonardo- tai Nuoriso-ohjelmiin sisältyvää toimintasuunnitelmaa, yhteisön koulutusta ja pk-yrityksiä tukevia toimia, rakennerahastoja ja koheesiorahastoja, eEurope-toimintasuunnitelmaa, eContent-ohjelmaa sekä riskipääomaa koskevaa toimintasuunnitelmaa.

2.6. katsoo tarpeelliseksi, että Euroopan komissio tehostaa kampanjoita unionin kansalaisten keskuudessa Euroopan kulttuurista rikkautta ja moninaisuutta koskevan tiedon ja tietoisuuden lisäämiseksi, alueiden kielellistä ja kulttuurista pääomaa unohtamatta. Lisäksi kieliyhteisöjen tulisi olla edustettuina Euroopan unionin tasolla.

2.7. ehdottaa, että komissio kuulee kielipolitiikasta vastaavia tahoja sekä kieliyhteisöjä edustavia yhdistyksiä alueellisia ja vähemmistökieliä koskevasta rahoituksesta ja pitkän aikavälin strategiasta.

2.8. pitää tarpeellisena, että komissio tukee jatkuvaa tutkimushanketta, jolla kerätään tarkkaa, luotettavaa ja säännöllisesti päivitettyä tietoa Euroopan sosiolingvistisesta kehityksestä, määritellään kielten vahvistumiseen ja heikentymiseen vaikuttavat tekijät ja analysoidaan tältä kannalta myös julkishallinnon toimet. Hanke käsittää tutkimusta, tavoitteiden asettamista, politiikan muotoilemista sekä aloitteiden ja institutionaalisten toimien edistymisen seuraamista kieliasioissa.

2.9. esittää, että menetelmää käytetään kielten eurooppalaisen teemavuoden saavutusten arviointiin ja että teemavuoden vaikutuksia alueellisiin ja vähemmistökieliin (harvinaisiin kieliin) tarkasteltaisiin erikseen.

2.10. korostaa, että kun syntyneiden sopimusten perusteella saadaan viimein laadittua puiteohjelma, sitä tulee toteuttaa läheisyysperiaatteen mukaisesti, eli sekä Euroopan unionin että jäsenvaltioiden, alue- ja paikallisviranomaisten, työmarkkinaosapuolten ja koko yhteiskunnan on päästävä osallistumaan siihen aktiivisesti eri yhteistyö- ja koordinaatiomuotojen avulla.

2.11. suosittaa, että komissio perustaa toimielinten välisen erityisryhmän, johon alueiden komitea kuuluu täysivaltaisena jäsenenä alueellisten ja vähemmistökielten (harvinaisten kielten) suojelemiseksi ja edistämiseksi.

2.12. kehottaa paikallisia, alueellisia ja jäsenvaltioiden valtakunnallisia viranomaisia edistämään alueellisten ja vähemmistökielten (harvinaisten kielten) käyttöä kulttuurituotannossa, audiovisuaalisissa viestimissä, lehdistössä ja julkaisutoiminnassa, sekä tarjoamaan täyden valikoiman opetusmateriaalia ja elinikäistä koulutusta, koska nämä keinot soveltuvat parhaiten rikkaiden ja monimuotoisten kielimallien levittämiseen.

2.13. suosittelee alueellisten ja vähemmistökielten (harvinaisten kielten) kysymyksen asettamista mahdollisimman pian vuoden 2004 hallitustenvälisen konferenssin esityslistalle niin, että tavoitteeksi otetaan näille kielille kuuluvan aseman myöntäminen Euroopan unionin perussopimuksissa.

Bryssel 13. kesäkuuta 2001.

Alueiden komitean

puheenjohtaja

Jos Chabert

(1) EYVL C 36, 5.2.1997, s. 4.

(2) EYVL, C 156, 6.6.2000, s. 33.

(3) EYVL, C 144, 16.5.2001, s. 38.